送吳顯道南歸
作者：王安石
朝代：宋

paragraphs: 君不見蔡澤栖遲世看醜，豪氣英風亦何有。
忽然變軒昂，盛事傳不朽。
君今幸未成老翁，二十八宿羅心胸。
何不上書自薦達，封侯起第一日中。
秋月春風等閑度，山中舊宅無人住。
宅中青桑葉宛宛，澗水流過田中路。
遥知楊柳是門處，萬里蒼蒼煙水暮。
我欲尋之不憚遠，君又暫來還徑去。
紅亭驛路掛城頭，憶君祇欲苦死留。
天際張帷列樽俎，君歌聲酸辭且苦。
人生憔悴生理難，使人聽此凋朱顔。
勸君更盡一杯酒，明日路長山復山。